แบงก์ชาติยันมีเครื่องมือดูแลค่าเงินบาท
ธปท.ติดตามความเคลื่อนไหวค่าเงินบาทใกล้ชิด พร้อมใช้เครื่องมือที่เตรียมไว้ หากค่าเงินกระทบต่อเสถียรภาพ
18 ม.ค. 2556

ธปท.ติดตามความเคลื่อนไหวค่าเงินบาทใกล้ชิด พร้อมใช้เครื่องมือที่เตรียมไว้ หากค่าเงินกระทบต่อเสถียรภาพ
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวว่า ในช่วง 2 วันนี้มานี้ต้องยอมรับว่าเงินบาทเปรียบเทียบกับเงินเหรียญสหรัฐมีการเปลี่ยนแปลงที่ค่อนข้างรวดเร็ว เพราะมีเงินทุนต่างประเทศเข้ามาในพันธบัตรระยะสั้นมากขึ้น เป็นสัญญาณการเริ่มเก็งกำไรระยะสั้น
“ขณะนี้ธปท.ก็ติดตามดูอยู่ อย่างไรก็ตามอัตราแลกเปลี่ยนโดยรวมยังเคลื่อนไหวตามสกุลภูมิภาค ส่วนเรื่องที่ค่าเงินบาทแข็งมากกว่าสกุลอื่นในภูมิภาคนั้นเป็นเรื่องปกติ ค่าเงินจะแข็งมากน้อยสลับกัน ปีที่แล้วเงินบาทแข็งน้อยกว่าสกุลอื่น พอมา 2 วันนี้เงินบาทเราก็แข็งเร็วกว่าเขา ดังนั้น ช่วงนี้ใครเกี่ยวข้องอัตราแลกเปลี่ยนก็ต้องระวังหน่อย เพราะในการเก็งกำไรระยะยสั้นตลาดการเงินระหว่างประเทศจะเปลี่ยนแปลงเป็นคราวๆไปตามข่าวสาร ใครจะเข้าไปต้องระวัง” นายประสารกล่าว
นายประสาร กล่าวว่า ในสถานการณ์เช่นนี้ ยังไม่คิดว่าค่าเงินบาทจะมีทิศทางที่แข็งค่าไปในทิศทางเดียว เพราะการเข้ามาลงทุนระยะสั้นมักมีการปรับตัวได้เร็ว ถ้ามีข่าวสารอะไรในตลาดการเงินโลกก็จะเกิดการเปลี่ยนแปลงที่รวดเร็ว อย่างไรก็ดี ในเรื่องมาตรการรับมือ ธปท.ก็ติดตามเตรียมเครื่องไม้เครื่องมือไว้แล้ว ไม่มัดตัวเองว่าจะไม่ใช้มาตรการหรือเครื่องมืออะไร เพียงแต่ยังไม่เปิดเผยในตอนนี้
“ถามว่าจะมีการเข้าแทรกแซงมากขึ้นหรือไม่ มองว่ามันคงทำได้ระดับหนึ่ง เพราะการแทรกแซงมันมีต้นทุน และสิ่งที่ธปท.ต้องการคือดูแลให้ค่าเงินเปลี่ยนแปลงตามกลไกลตลาดและสอดคล้องกับพื้นฐานเศรษฐกิจประเทศ จึงจะแทรกแซงเฉพาะที่จำเป็นที่กระทบเศรษฐกิจประเทศ แต่ถามว่าภาวะนี้เป็นภาวะที่กระทบเศรษฐกิจประเทศแล้วหรือไม่นั้น ยังไม่ขอแสดงความเห็น” นายประสารกล่าว
ทั้งนี้ การเคลื่อนไหวของค่าเงินบาทในวันที่ 17 ม.ค. 56 อยู่ที่ระดับ 29.72 -29.74 บาทต่อเหรียญสหรัฐ ปรับแข็งค่าขึ้นอย่างต่อเนื่องหลังนักลงทุนต่างชาติเข้ามาลงทุนในตลาดสารหนี้ระยะสั้น และตลาดหุ้นไทยอย่างต่อเนื่อง